b"\n_START_ARTICLE_\nInstitut St\xc3\xa4del\n_START_SECTION_\nHist\xc3\xb2ria\n_START_PARAGRAPH_\nEl St\xc3\xa4del va ser fundat el 1818 d'acord amb els desigs del banquer i comerciant de la ciutat Johann Friedrich St\xc3\xa4del, que a la seva mort va llegar la seva important col\xc2\xb7lecci\xc3\xb3 d'art. _NEWLINE_El 1878, un nou edifici, dissenyat conforme a l'estil Gr\xc3\xbcnderzeit, es va erigir al carrer Schaumainkai. Cap a 1933 van ser confiscats 77 quadres i 700 l\xc3\xa0mines quan van ser qualificades d'\xc2\xabart degenerat\xc2\xa0\xc2\xbb pels nacional socialistes. El 1939, la col\xc2\xb7lecci\xc3\xb3 va ser allunyada de Frankfurt per prevenir danys durant la Segona Guerra Mundial. La galeria va resultar danyada per les incursions a\xc3\xa8ries de la guerra i es va reedificar el 1966 d'acord amb un disseny de l'arquitecte de Frankfurt Johannes Krahn._NEWLINE_Un nou edifici, dedicat a l'obra del segle XX i a exposicions especials es va aixecar el 1990, dissenyat per Gustav Peichl. Hi ha hagut petites reformes entre 1997 i 1999. El 2010 s'han abordat nous treballs, que han requerit la retirada d'obres d'art. Aprofitant aquest lapse, una selecci\xc3\xb3 de pintura barroca holandesa s'ha prestat al Museu Guggenheim (Bilbao).\n_START_SECTION_\nCol\xc2\xb7lecci\xc3\xb3\n_START_PARAGRAPH_\nEl St\xc3\xa4del t\xc3\xa9 pintura europea de set segles, comen\xc3\xa7ant a comen\xc3\xa7aments del segle XIV fins a arribar al g\xc3\xb2tic tard\xc3\xa0, el Renaixement, Barroc, i els segles XIX i XX. _NEWLINE_Sobresurt la pintura italiana dels segles XV i XVI, amb obres de Sandro Botticelli, Andrea Mantegna, Giovanni Bellini i un fam\xc3\xb3s retrat de Bartolommeo Veneto, tradicionalment identificat com Lucr\xc3\xa8cia Borja._NEWLINE_El fons del renaixement alemany inclou importants originals de Lucas Cranach, Albrecht Altdorfer, Hans Holbein el Jove i Hans Baldung. D'Albrecht D\xc3\xbcrer existeix una enorme col\xc2\xb7lecci\xc3\xb3 de gravats, que habitualment no s'exposen per preservar-los de la llum._NEWLINE_El barroc holand\xc3\xa8s destaca amb diversos olis de Rembrandt, com La ceguesa de Sams\xc3\xb3 i David tocant l'arpa davant de Sa\xc3\xbcl. Una altra obra mestra \xc3\xa9s El ge\xc3\xb2graf de Vermeer, que el 2010 ha estat cedit temporalment al Museu Guggenheim Bilbao junt amb exemples de Rembrandt, Frans Hals i Bartholomeus Breenbergh, entre altres autors holandesos._NEWLINE_La col\xc2\xb7lecci\xc3\xb3 de pintura i escultura no es limita a les esmentades \xc3\xa8poques, i arriba a l'impressionisme i les avantguardes del segle XX amb exemples de Degas, Renoir, Max Beckmann, Picasso, Franz Marc, Ernst Ludwig Kirchner, Yves Klein..._NEWLINE_La gran col\xc2\xb7lecci\xc3\xb3 de l\xc3\xa0mines i dibuixos no est\xc3\xa0 en l'exposici\xc3\xb3 permanent i es custodia en la primera planta del museu. Destaca el valu\xc3\xb3s fons de gravats de Durero, del que es va mostrar una selecci\xc3\xb3 ( 2007) al Museu Guggenheim De Bilbao. Les obres sobre paper que no estan permanentment exhibides poden veure's pr\xc3\xa8via cita._NEWLINE_La galeria t\xc3\xa9 un departament de conservaci\xc3\xb3 i restauraci\xc3\xb3."